แนวโน้มดัชนีเช้าลง
นักวิเคราะห์ฯคาดตลาดหุ้นไทยเช้านี้ปรับตัวลงต่อแนวเดียวกับตลาดภูมิภาค รอปัจจัยใน-ต่างประเทศชัด,ลุ้นกนง.ปรับ-ไม่ปรับดอกเบี้ย
14 ก.ค. 2553

นักวิเคราะห์ฯคาดตลาดหุ้นไทยเช้านี้ปรับตัวลงต่อแนวเดียวกับตลาดภูมิภาค รอปัจจัยใน-ต่างประเทศชัด,ลุ้นกนง.ปรับ-ไม่ปรับดอกเบี้ย
นายจักรกริช เจริญเมธาชัย รองผู้อำนวยการอาวุโสฝ่ายวิจัย บล.โกลเบล็ก จำกัด กล่าวว่า ตลาดหุ้นไทยเช้านี้ปรับตัวลดลงต่อเนื่องจากวานนี้ต่อในทิศทางเดียวกับตลาดหุ้นอื่นในภูมิภาคเอเชียที่อยู่ในแดนลบเล็กน้อย ตลาดฯยังมีแรงกดดัน แม้บรรยากาศต่างประเทศจะปรับตัวดีขึ้นจากวานนี้และดาวโจนส์ปรับตัวทิศทางดีขึ้น แต่ก็ยังอึมครึมจากการเติบโตของเศรษฐกิจสหรัฐฟื้นตัวในลักษณะเปราะบาง แม้ทางการจะออกมาตราการช่วยเหลือแต่ไม่สามารถช่วยได้เต็มที่อย่างที่คาดการณ์ จึงกดดันการเคลื่อนไหวของดัชนีในต่างประเทศลดลง รวมทั้งตลาดในประเทศด้วย
ทั้งนี้ คาดว่าการซื้อขายตลาดหุ้นไทยจะอยู่ในลักษณะซึมยาวทั้งวันเนื่องจากไม่มีปัจจัยใหม่ๆ เข้ามาสนับสนุน เป็นเพียงการเข้ามาเล่นเก็งกำไรบ้างในหุ้นบางตัวจากที่คาดว่าจะประกาศงบไตรมาส 2/ 53 ออกมาดี และจะเป็นการเข้าซื้อแล้วขายกำไรทั้งวัน โดยเฉพาะหุ้นขนาดเล็ก
นอกจากนั้น ปัจจัยในประเทศยังมีแรงกดดันจากปัญหาคดีมาดตาพุดที่ยังไม่มีความชัดเจน จึงทำให้ไม่เห็นการลงทุนในกลุ่มพลังงาน และการติดตามการประชุมคณะกรรมการนโยบายการเงิน(กนง.)ในเรื่องการปรับขึ้นอัตราดอกเบี้ยในวันนี้ที่บางฝ่ายคาดว่าอาจไม่เห็นการปรับขึ้น เพราะสภาพคล่องในระบบยังมีอยู่มาก แต่ในครั้งต่อไปมีโอกาสที่จะปรับขึ้นแน่นอน ดังนั้นในวันนี้อาจมีแรงเข้ามาเล่นเก็งกำไรในหุ้นกล่มแบงก์ ทำให้นักลงทุนรีรอเพื่อขอดูความชัดเจนในเรื่องต่างๆ ก่อน
ด้านนายเทิดศักดิ์ ทวีธีระธรรม ผู้อำนวยการฝ่ายวิเคราะห์หลักทรัพย์ บล.เอเซีย พลัส กล่าวว่า ตลาดหุ้นไทยเช้านี้คาดว่าจะปรับตัวขึ้น เนื่องจากภาพรวมของตลาดหุ้นต่างประเทศค่อนข้างดี ประกอบกับได้รับปัจจัยบวกจากราคาน้ำมันที่ดีดตัวขึ้นแตะที่ระดับ 77.15 ดอลลาร์/บาร์เรล ส่วนปัจจัยในประเทศยังคงมีความกังวลเรื่องการปรับดอกเบี้ยของธนาคารแห่งประเทศไทย (ธปท.)เป็นตัวสกัดอยู่
“วันนี้คาดว่าที่ประชุมคงมีมติปรับขึ้นดอกเบี้ย 0.25% ซึ่งคงจะช่วยลดทอนความกังวลใน Sentiment ตัวนี้ได้ในระดับหนึ่ง เพราะฉนั้นก็เลยดูว่าถ้ามีการดีดขึ้นก็คงจะไปติดแนวต้านที่ High เดิมได้" นายเทิดศักดิ์ กล่าว   พร้อมให้แนวรับที่ 810 จุด แนวต้านที่ 826-827 จุด